google/wiki40b huggingface dataset:
291. Kaitse Vahipataljon

291. Kaitse Vahipataljon (Schutzmannschaft Wacht Bataillon nr. 291) moodustatimist alustati oktoobris 1942 kasarmeeritud Omakaitse malevate eraldiseisvatest kompaniidest. 
Omakaitse kasarmeeritud üksustest, kes jäid pärast territoriaalse omakaitse allutamist 1. oktoobril 1942 Väegrupi "Nord" tagalaülemale, jäi Eestimaa SS- ja politseijuhi juures asuvale korrapolitsei (Kommandeur der Ordnungspolizei beim SS- und Polizeiführer Estland) kolonel (Oberst) Wilhelm von Thadeni alluvusse liiga vähe mehi 8 täiemahulise pataljoni formeerimiseks nagu oli esialgu planeeritud. 
291. Kaitse Vahipataljon likvideeriti veebruaris 1943.
Allveelaev

Allveelaev on laev, mis on valmistatud liikumiseks nii veepinnal, kui sukeldununa vee all. 
Allveelaevu kasutatakse sõja-, turismi- või uurimislaevadena.
Sõjalaevad-allveelaevad jagunevad tänapäeval põhiliselt ründeallveelaevadeks ja raketiallveelaevadeks.

Kirjeldus

Sõjanduses on allveelaevade suureks eeliseks praktiline nähtamatus ja liikuvus vee all ning püsida seal isegi kuid. Piisavalt elektrienergiat salvestatavate akude varul vee all liikumist võimaldav elektrimootor ja relvana kasutatav torpeedo muutsid allveelaeva Esimese ja Teise maailmasõja ajal sõjalaevastike võimsaks löögijõuks. 
Tänapäeva allveelaevad on varustatud kas diisel- ja elektrimootoriga või tuumareaktorilt saadud energiaga käitatava auruturbiiniga. Sõja-allveelaevad on tänapäeval enamasti relvastatud tuumalõhkepadega ballistiliste rakettidega. 
Väikesi allveelaevu kasutatakse enamasti mereuurimislaevadena.

Ajalugu

Legend jutustab, et esimest korda olevat allveelaevu kasutanud Aleksander Suure sõjamehed Tüürose (Liibanoni) piiramisel 332.a. e. Kr. Et linna kaitsjad neid ei näeks, olevat nad liikunud vee all klaastünnides.
24. veebruaril 1851 testis Saksa leiutaja Sebastian Bauer Kieli sadamas oma esimest allveelaeva, mis lõppes paraku selle uppumisega.
Dreamfall

Sisu

On aasta 2219. Mängu peategelane Zoë Castillo elab Marokos Casablancas. Ta on õpilane, kes jättis pooleli ülikooli, et võtta aeg maha ja enda tulevikuplaanides selgusele jõuda. Äsja läks ta lahku oma poiss-sõbrast Rezast. Peagi ta taipab, et pärast seda, kui ta ülikoolist lahkus, on ta elu nii igavaks läinud. Tema päevad mööduvad kodus, voodis lebades ja seebioopereid vaadates. Ühel päeval juhtub aga midagi väga imelikku. Televiisorist näidatava uudistesaate ajal katkeb järsku programm ja ekraanile tekib õudusfilmi meenutav klipp, kus väike tüdruk Faith ütleb Zoë nime ja räägib: "Otsi April, päästa April". Zoë aga ei pööra sellele erilist tähelepanu, sest ta arvab, et see on lihtsalt mingi tehniline viga. Kuid peatselt, kui tema endine poiss-sõber teadmatult kaob ja teleprogrammi vahelesegamine aina tihedamalt toimub, korrates kogu aeg sedasama lauset, siis Zoë mõistab, et see ei olnud lihtsalt juhus, kui tüdruk tema nime ütles. Selle video taga peitub midagi süngemat, kui ta algul arvatagi oskas.
Maaväline elu

Mineviku uskumused ja oletused maavälise elu kohta

Mütoloogias ja religioonis ei ole tehtud selget vahet tulnukate ja jumalate vahel. Seetõttu on raske rääkida varajastest uskumustest maavälise elu kohta.
Kreeka filosoofias esines idee maailmade paljususest, eriti atomistidel, sealhulgas Epikurosel. Atomistide jumalad on füüsilise kehaga täiuslikud olendid, kes elavad maailmadevahelises ruumis ega ole huvitatud inimeste käekäigust.
Aastal 1217 esitas Pariisi piiskop Étienne Tempier väite, et Jumal oleks võinud luua rohkem kui ühe maailma, kuigi me ilmutusest teame, et see nii ei ole.
Kui tänu teleskoobi leiutamisele avastati, et Maa on vaid üks planeetidest, leiti, et ka teistel taevakehadel võib olla elu. Giordano Bruno väitis, et on lõpmata palju Päikesesüsteemi-taolisi maailmu, ja nendes on ka elu.
17. sajandi alguses arutles tšehhi astronoom Antonín Maria Sírek: "Kui Jupiteril on elanikke, peavad nad olema suuremad ja ilusamad kui maalased, proportsionaalselt nende kahe kera suurusega."
Paljud 18. ja 19. sajand astronoomid, sealhulgas William Herschel, olid veendunud, et Päikesesüsteemis (ja võib-olla ka väljaspool seda) võib olla maaväline elu. Maailmade paljusesse uskusid ka näiteks Immanuel Kant ja Benjamin Franklin. Valgustusajal peeti elu võimalikuks isegi Kuul ja Päikesel.

Ulme

Ulmes esineb maaväline elu kõige sagedamini humanoidide või olendite vormis mida me ei ole harjunud nägema. Televisioonis ja filmis on humanoidide kasutus olnud puhtpraktilistel kaalutlustel, näiteks filmi ja televisiooni algusaastatel igasugused elukad ei näinud varasematel aegadel piisavalt tõepärased välja ning lähima tõepärasuseni jõudmine oli keeruline ja kallis. Seega oli ja on odavam variant tulnukaks grimmeeritud näitleja, mis toetab ka teist põhjust — nimelt kasutatakse ulmet, nagu ka muinasjutte, valme jne, inimühiskonna allegooriana ühiskondlik-sotsiaalsete nähtuste kommenteerimiseks.

Maaväline elu ja ühiskond

Ühiskonnas on lai uskumus maavälise elu kohta. Enamik usub, et maavälise elu olend on humanoid ning nad suudavad galaktilisi reise ette võtta enda lennumasinatega. Usutakse ka, et tulnukad külastavad meie planeeti.

Humanoidid

Kõige kuulsam tulnukhumanoidi tüüp on grey ehk hall. Nende kasv varieerub vahemikus 110–180 cm. Neil puuduvad kehakarvad, nahk on halli värvi ning üldjuhul kannavad nad ka hõbedast ja/või halli värvi kombinesooni. Nende pead on suured ja pirnikujulised. Silmade suurus varieerub, kuid need on üldiselt tunduvalt suuremad inimsilmadest ning kaetud musta valgustundliku membraaniga, mis töötab ka öise vaatlusvahendina ja kaitseb silmi muude vigastuste eest. Nina asemel on 2 auku, suu on väga väike. Kõrvad kas puuduvad või on rudimentaarsed. Oletatavasti suudavad nad mõtte teel suhelda.
2 + 2 = 5 (ansambel)

2 + 2 = 5 on Eesti ansambel. Ansambel tegutseb Tiit Pauluse juhtimisel Kuressaare muusikakooli juures.
Ansambel on esinenud paljudel Eesti džässiüritustel.
Hadž

Hadž on palverännak Mekasse, mida nõuab viies islami sammas igalt täiskasvanud muslimilt, nii mehelt kui ka naiselt. Peamiselt kulukuse tõttu jääb hadž paljude muslimite jaoks vaid kord elus ettevõetavaks sündmuseks.

Hadži toimumise aeg

Hadž toimub islami kalendri kuuaasta viimasel kuul (Dhu Al-Hijjah), 7.–12. päeval. Palverännakut Mekasse saab teha ka muul ajal, kuid tõelisena läheb arvesse vaid Dhu Al-Hijjah, nn suur hadž – vaid selle sooritanu saab lisanime hadži.
Hadži on kohus sooritada ainult tervel inimesel, kes selleks füüsiliselt võimeline on. Samuti ei tohi palverännakul käimise kulude katmiseks võtta võlgu. Hadži jaoks kogutakse raha tihti kogu elu. Kellel töö ei võimalda palverännakut ette võtta, võib selleks volitada oma sugulasi või sõpru. Samuti võib muslim tasuda mošeele hadžiks tehtavate kulutustega sarnase summa.
Mekasse võivad siseneda vaid muslimid, teiste uskude järgijatele on see islami püha linn suletud. Teel Mekasse ei tohi kanda riietes sõlmi ega sõrmedes sõrmuseid. Mekast teatavale kaugusele jõudnud, peab palverännakul olev muslim panema selga ihrami, kahest valgest kokkuõmblemata riidetükist rituaalselt puhta rõiva, mis näitab kõigi palverändurite võrdsust Allahi ees.

Hadži lõpetamine

Hadži lõpetuseks toimub suur Eid-ul-Adha ohverdamispidu. Eid-ul-Adha käigus ohverdatakse loomi – enamasti lambaid, kuid ka kaameleid, kitsi ja veiseid. Ohverdamine meenutab seda, et Jumal eelistas lammast Aabrahamilt algselt nõutud inimohvrile.
Pärast hadži lõpetamist võib palverändur siirduda rituaalse puhtuse seisundist, milles oli keelatud juukseid lõigata, võidelda, tülitseda ja suguliselt läbi käia, tavaseisundisse. Paljud palverändurid ajavad endal pea kiilaks. Ka võib siis taas ihram'i tavariiete vastu vahetada.

Hadži aunimetus

Suure hadži läbinud mees saab aunimetuse hadži, naine hadža. Hadži saab õiguse maalida oma koduukse kohale sümboolse palmioksa kujutise.
Palverännakul käinu maetakse kombekohaselt maha ihramis.
Judovka

Judovka (vene keeles Юдовка) on Läti linna Daugavpilsi osa. Asub Daugava jõe lõunapoolsel kaldal.
Judovka oli juutide küla. Aastal 1926 liideti Grīva linnaga, aastast 1953 Daugavpilsi koosseisus. Judovkas asub 1909. aastal rajatud vanausuliste palvemaja (ühine Maļutka külaga).
Korporatsioon Estonia

Korporatsioon Estonia maja

1883. aastal kerkis päevakorrale korporatsioonile maja (konvendihoone) ehitamine. Hoonele pandi nurgakivi 13. aprillil 1885 ning 20. augustil 1886 pühitseti juba pidulikult maja avamist. Maja ehitusplaani koostas ülikooli arhitekt Reinhold Guleke, kelle projekteeritud on ka korporatsioon Livonia konvent, Magasini tn võimla, Uus Anatoomikum ja Tartu Õlletehase hoone. Maja asus tollal linnaservas, selle ümber istutati park ja rajati iluaed ühes muruväljakuga ja ringsõiduteega maja ette. 
Pärast Vabadussõja lõppu vabastas Tartu linnavalitsus hoone ja andis selle Karlova Seltsile (hilisem Tartu Majaomanikkude Selts). Selts sõlmis lepingu korporatsioon Estonia vilistlaskogu voliniku vandeadvokaat Arved Schmidtiga. Maja oli selleks ajaks jäänud üsna viletsasse olukorda: aknad lõhutud, seinad määrdunud ja ruumid prahti täis. Ruumidesse oli ehitatud mitmekordsed puust narid. Uued valdajad tegid 300 krooni ulatuses remonti, panid peale uue katuse ja korrastasid ruume. 
1932. aastal kolis sinna korporatsioon Rotalia.
Teine korp! Estoniaga seotud maja Tartus asub Vallikraavi 9. Viimase ajani haldas maja TÜ Kliinikum. Praegu tegutseb majas Avita kirjastus.
Paranaíba jõgi

Paranaíba on jõgi Lõuna-Ameerikas.
Voolab Brasiilia mägismaal valdavalt edelasse, moodustades kärestikke ja koski.
Ühinedes Rio Grandega, moodustab Paraná jõe.
Emotsionaalne inadekvaatsus

Emotsionaalne inadekvaatsus on emotsionaalse reaktiivsuse häire, mille puhul inimesel esinevad ebakohased emotsionaalsed reaktsioonid.
Evolutsiooni kestel on välja kujunenud kindlad emotsionaalsed reaktsioonid keskkonna mõjuritele. Organismi eksistentsi toetavatele mõjuritele reageeritakse positiivsete tundmustega (rõõm) ja organismi eksistentsi kahjustavatele mõjuritele reageeritakse negatiivsete tundmustega (kurbus, hirm). Seega siis saab kirjeldatud emotsionaalseid reaktsioone nimetada kohasteks ehk adekvaatseteks (hea→rõõm, halb→kurbus).
Emotsionaalse reaktiivsuse väärastumise korral tekivad inadekvaatsed tundmused (hea→kurbus, halb→rõõm). Näiteks võib haige oma ema matustel rõõmustada.
Küllalt sageli esineb haigetel põhjusetuid tundmusi ja peamiselt ärevuse, kärsituse, pingetunde, pahuruse näol – midagi ei ole juhtunud, kuid haige on pahur, tige, agressiivne.
Emotsionaalset inadekvaatsust esineb väga sageli skisofreenia korral.
Menu Meedia

Menu Meedia OÜ (varasema nimega Menu Kirjastus OÜ) on Tallinnas tegutsev ettevõte, mis asutati 2008. Ettevõte muu hulgas annab välja ajakirju, kirjastab füüsilisi ja veebiväljaandeid. Ettevõtte tegevjuht on Ain Lausmaa.
Morta (Leedu kuninganna)

Päritolu

Tema paganliku nime päritolu ei ole teada. Ainus vihje tema päritolule või sünnikohale pärineb 1219. aastal Leedu hertsogite ja Galiitsia-Volõõnia vürstiriigi vahel sõlmitud lepingutele järgnenud kirjalikest kommentaaridest. Seal on mainitud ka seda, et Mindaugas tappis enamiku Bulaičių perekonnast, sealhulgas oli ka Vismantas, kelle naise Mindaugas endale võttis. Hüpaatia koodeks täpsustab, et Vismantas tapeti ajavahemikus 1251–1253 Vykinti lossi rünnakute ajal (sageli eeldatakse, et see asub Tverais). Ajaloolised tõigad viitavad, et Morta oli Vismantase naine. Leedu ajaloolane Edvardas Gudavičius analüüsis toponüüme ja otsustas, et Bulaičiai pere elas tõenäoliselt Šiauliai rajoonis, mitte Tverais, nagu on varem arvatud. Pärast seda avastust on Šiauliai elanikud hakanud oma linna kutsuma Morta koduks.

Elulugu

Tema elu on lühidalt kirjeldatud Liivimaa vanemas riimkroonikas. Kroonika kujutab Mortat kui mõjuvõimsat naist, kes nõustas oma abikaasat poliitilistes küsimustes, ning toob välja mõned värvikamad vestlused tema ja Mindaugase vahel. Kroonika kohaselt toetas Morta kristlasi ja Leedu üleminekut kristlusele, vastandudes Treniotale, kuigi Mindaugas esialgu veel kristlust omaks ei võtnud. Võttes arvesse tema toetust kristlastele ja asjaolu, et tema paganlik nimi on tundmatut päritolu, arvab ajaloolane Rimvydas Petrauskas, et Morta ristiti tõenäoliselt varem kui Mindaugas, kelle ristis 1252. aastal Chełmno piiskop.

Perekond

Kirjalikes allikates on vähe teavet Morta perekonna kohta ja ei ole täiesti selge, kui palju lapsi tal oli. Kahte poega, Replyst ja Gerstukast, on kord mainitud 1261. aasta 7. augustil ilmunud aktis. Seadus, millega Mindaugas andis kogu Sēlija Liivimaa ordule, võib olla keskaegne kokkulepitud võltsing. Hüpaatia koodeksi järgi mõrvati 1263. aastal koos Mindaugasega ka tema ja Morta kaks poega – Rūklys ja Rupeikis. See on ainus olemasolev teave nende laste kohta ning siiani pole ükski ajaloolastest suutnud kindlaks teha, kas tegemist on ühtede ja samade poegadega, kelle nime on keskaegsed kirjanikud mingil põhjusel moonutanud või oli Mortal ja Mindaugasel tõesti neli poega.
Cat Stevens

Cat Stevens (sünninimi Steven Demetre Georgiou; sündinud 21. juulil 1948 Londonis) on inglise laulja, kitarrist ja laulukirjutaja.
Cat Stevens alustas folkmuusikuna ja sai 1967. aastal laiemalt tuntuks ühena esimestest, kes oma lauludes noorsoo ellusuhtumist väljendas. Aastail 1968–1970 põdes ta tuberkuloosi, saavutas aga järgneval perioodil varasemast veelgi suurema menu – osalt seetõttu, et tegi tubli sammu popmuusika poole. 1977. aastal kiindus ta islamisse, võttis endale nimeks Yusuf Islam ja loobus muusikast, olles avaldanud 14 LP-albumit. Hiljem hakkas ta uuesti musitseerima.
Tarmo Oja

Tarmo Oja (sündinud 21. detsembril 1934 Tallinnas) on eesti päritolu Rootsi astronoom.

Elulugu

Keskhariduse omandas Oja Uppsalas, lõpetas 1956 Uppsala Ülikooli astronoomia alal, töötas seejärel samas teadurina, Ph.D. (astronoomia, 1966, Uppsala Ülikool), väitekiri "A study of galactic structure in Cassiopeia". Oli 1967–70 Uppsala Ülikooli dotsent, 1970–79 abiprofessor, aastast 1979 professor ja aastast 1970 Uppsala Ülikooli observatooriumi direktor Kvistabergis kuni pensionile jäämiseni 1999, jätkates samas tööd kuni 2006. Elab Rootsis Uppsalas.

Teadustöö

Uurimusi Galaktika ehituse, tähefotomeetria, muutlike tähtede, asteroidide ja komeetide kohta. Pidanud astronoomiaalaseid loenguid Eesti organisatsioonides Rootsis. Rahvusvahelise Astronoomialiidu (IAU) liige, Eesti Rahvaülikooli juhatuse esimees, ETS Rootsis ja Balti Instituudi juhatuse liige, aastast 1970 Eesti Vabadusliidu Rootsi Eestlaste Esinduskogu liige. Üle 120 teadustrükise.

Isiklikku

Ta oli aastast 1965 abielus kirjanik Silvi Ojaga (1935–2013, neiuna Grünberg), neil on kolm last.
Usupuhastuspüha

Usupuhastuspüha (varem kasutatud õige usu ülevõtmise püha) peetakse 31. oktoobril, sest sel päeval 1517. aastal naelutas Martin Luther Wittenbergi linnakiriku uksele 95 teesi, kus ta mõistis hukka patukustutuse sedelite müütamise.
Nende ladinakeelsete teeside üle plaaniti avalikku väitlust Wittenbergi ülikoolis. Selle asemel aga levisid teesid saksa keelde tõlgituina kogu riigis ja panid liikuma sündmuste ahela, mis paisus kristliku kiriku revolutsiooniks.
Usupuhastus ehk reformatsioon uuendas lääne kiriku, kuid ühtlasi killustas selle. Liikumine ei vallanud kogu kirikut. Seda püha tähistavad või märgivad vaid luterlased ja teised reformatsiooniaja sündmustest alguse saanud kirikud.
Reformatsioon elustas ka katoliku kirikut. Kuid nüüd ei olnud ta enam oma nimele vastavalt katoliiklik, st üleüldine, vaid üks konfessioon teiste hulgas. Erinevatel konfessioonidel oli alguses raske üksteisega läbi saada. Peeti ususõdu. Pikkamööda rajas kristlaskonna jagunemine teed sallivusele: tunnustati õigust uskuda ja mõtelda erinevalt.
Algselt tähistasid luterlikud kirikud Euroopas usupuhastuspüha ehk reformatsioonipäeva erinevatel päevadel: Lutheri sünnipäeval, surmapäeval ja Augsburgi usutunnistuse esitamise päeval (25. juuni). 1667 määras kuurvürst John George II Saksimaal reformatsioonipäevaks oktoobri viimase päeva. Teised luterlikud kirikud mujal järgisid seda eeskuju ning 31. oktoober kinnistus.
Franklini maakond (Kentucky)

Franklini maakond (Franklin County) on maakond USA-s Kentucky osariigis. Geograafilised koordinaadid on 38°24' N, 84°88' W.
Maakonna halduskeskus on Frankfort.
Maakonna pindala on 549 km², millest 4 km² moodustab veepindala.
Elanike arv oli 2010. aasta rahvaloenduse järgi 49 285. Aastal 2000 oli elanike arv 47 687.

Ajalugu

Franklini maakond moodustati 10. mail 1795. aastal Merceri, Shelby ja Woodfordi maakonna osadest. Maakond sai nime leiutaja ja riigimehe Benjamin Franklini järgi.
PALASM

PALASM on algeline riistvarakirjelduskeel ja kompilaator, mis võimaldab matemaatilisi loogikafunktsioone ja olekutabeleid teisendada PAL-loogikamaatriksi (Programmable Array Logic) koodiks (fuse map).
PALASM-keele töötas välja John Birkner 1980ndate alguses. PALASM-i kirjeldused ei ole tõstutundlikud. PALASMi kompilaator kirjutati MMI poolt programmeerimiskeeles Fortran IV arvutitel IBM 370/168. Firma avalikustas kompilaatori lähtekoodi ning aastaks 1983 kasutasid firma MMI kliendid kompilaatorit juba mitmesugustel arvutitel (DEC PDP-11, Data General NOVA, Hewlett-Packard HP 2100, MDS800 jt).
Prantsusmaa meedia

Prantsusmaa meedia on üks Euroopa suurimaid.

Ajakirjad

Prantsusmaa ajakirjade puhul on raske eristada perioodilisi väljaandeid ajalehetaolistest ja mõned ajakirjad pole oma formaati üldse üheselt mõtestanud . 
Prantsuse ajakirjandust kontrollivad suures osas 5 gruppi, millest suurim on Franpar-Hachette, mis on üks suurimaid kirjastusi maailmas. 
Paris Match on üks juhtivatest uudisteajakirjadest, mille tiraaž on keskmiselt 700 000 eksemplari. Ajakirjas kajastatakse uudiseid peamiselt kuulsuste, kultuuriürituste ja poliitika kohta. Artiklid on rikastatud rohkete piltidega. Ajakirja veebiväljaandes on lisaks artiklitele üleval ka näiteks videod ja blogi.
ELLE on naisteajakiri, mis ilmub ka teistes riikides, näiteks Suurbritannias ja Saksamaal. Ajakirja põhiteemad on tervis, meelelahutus, ilu ja mood. Tiraaž on ligikaudu miljon eksemplari. 
Le Point on korra nädalas ilmuv uudisteajakiri, mille tiraaž on umbes 360 000 eksemplari. Ajakiri kajastab nii Prantsusmaa kui ka rahvusvahelisi teemasid ning teaduslikke ja majandusalaseid uudiseid. Le Point on kättesaadav kolmes trükis: äriteemad, haridusteemad ja rahvusvaheline trükk. 
Le Nouvel Observateur (lühendatult Le Nouvel Obs) on korra nädalas ilmuv uudisteajakiri, mis kajastab rahvusvahelisi poliitikasündmusi, majandusuudiseid, ühiskonna-, kultuuri-, meelelahutus- ja sporditeemasid ning raamatututvustusi. Tiraaž on umbes 540 000 eksemplari.

Televisioon

Prantsuse telemaastik hakkas kiiresti kasvama 1982, kui kaotati ringhäälingumonopol. Kümne aastaga kasvas telekanalite arv kolmelt rohkem kui kolmekümneni. Tänapäeval on Prantsusmaal 7 üleriigilist kanalit, millest 4 on avalik-õiguslikud, ja rohkem kui 200 teemakanalit. Kuigi pakkumine on suur, eelistab 89% vaatajaskonnast üleriigilisi kanaleid, neist 42,3% avalik-õiguslikke ja 46,8% erakanaleid. 
France 2 ja France 3 on üldisele vaatajaskonnale suunatud avalik-õiguslikud telekanalid, mis täidavad nii informatiivset, harivat kui ka meelelahutuslikku funktsiooni. Arte ja La Cinquième on eetris ühel ja samal sagedusel, kuid erinevatel kellaaegadel. Arte pakub kõrge kvaliteediga kultuuriprogrammi ja La Cinquième haridusprogrammi. 
Esimene prantsuse erakanal oli TF1, mis on praegugi erakanalitest populaarseim. Kanali M6 programm pakub palju draamat ja muusikat ning on suunatud nooremale vaatajaskonnale. Canal Plus`i programm keskendub filmidele ja spordile. 
Prantsusmaa avalik-õiguslikku televisiooni haldab France Télévisions, mis loodi aastal 2000. Riigitelevisiooni rahastatakse litsentsitasudest, riigitoetusest ning vähemal määral ka reklaami müügist.
Eesti Film 100

Eesti Film 100 oli Eesti Filmi Sihtasutuse juhitud projekt, millega tähistati Eesti filmikunsti 100. aastapäeva ning mille raames muu hulgas korraldati filmiüritusi ja digiteeriti Eesti filme.
Projekti programmijuht oli Jaak Lõhmus.
Ann Mihkelson

Ann Mihkelson (Anu Ebbe Mihkelson) (sündinud 8. oktoobril 1945 Uppsalas Rootsis) on eesti päritolu Austraalia kirjanik.
Tema vanemad lahkusid septembris 1944 Pärnust Rootsi, kust omakorda siirduti detsembris 1948 Austraaliasse Queenslandi. Aastal 1958 koliti Sydneysse, kus ta aastal 1963 sai keskhariduse nii heade tulemustega, et anti stipendium ülikoolis keemia õppimiseks. Aastal 1968 lõpetas ta Uus-Lõuna-Walesi Ülikooli ja aastal 1974 kaitses Sydney Ülikoolis doktoriväitekirja. Aastatel 1974–1975 viibis uurimistööl Göteborgi Ülikooli arstiteaduskonnas.
Aastatel 1975–1990 töötas ta õppejõuna Uus-Lõuna-Walesi Ülikoolis ja Sydney Ülikoolis, aastatel 1990–1991 oli ta Queenslandi tehnikaülikooli õppejõud. Aastal 1992 kolis ta koos keemikust abikaasaga Tasmaaniasse, kus tast sai sealse ülikooli õppeala asekantsler ja keemiaprofessor.
Rahvusvaheline Mereorganisatsioon

Tegevused

Aastal 1983 loodi IMO eestvõttel Maailma Merendusülikool, mis asub Rootsis Malmös.
Jean-Marie Le Pen

Jean-Marie Le Pen (sündinud 20. juunil 1928 Trinité-sur-Meris Bretagne'is) on Prantsusmaa poliitik.
Ta oli paremäärmusliku Rahvusrinde (Front National) esimees alates partei asutamisest 5. oktoobril 1972 kuni 15. jaanuarini 2011.
Jean-Marie Le Pen on Võõrleegioni veteran. Ta on osalenud sõjalistes operatsioonides Indohiinas, Egiptuses ja Alžeerias. Poliitilist tegevust alustas ta Toulouse'is üliõpilaste ühenduse juhina.
Tal on kõrgkoolidiplom õigusteaduse ja poliitikateaduste alal. Ta on olnud Hariduse ja Avalike Suhete Ühingu direktor (1983–1985).
Jean-Marie Le Pen oli Provence-Alpes-Côte d'Azuri regionaalnõukogu liige (1992–2000), Prantsusmaa Rahvuskogu liige (1956–1962 ja 1986–1988) ja Rahvusrinde fraktsiooni esimees Rahvuskogus (1986–1988). Ta oli Euroopa Parlamendi liige aastatel 1984–2003 ja 2004–2019.
Ta tuli 2002. aasta Prantsusmaa presidendivalimiste esimeses voorus teiseks, kuid kaotas teises voorus Jacques Chiracile.
2007. aasta Prantsusmaa presidendivalimiste esimeses voorus sai ta paremuselt neljanda tulemuse 10,44% valijate toetusega. 1. mail teatas ta, et soovitab teises voorus oma valijatel mitte valima minna, sest kumbki kandidaatidest ei vääri toetust.
Jean-Marie Le Peni on korduvalt kohtulikult karistatud holokaustirevisionismi eest. 2019. aastal sai ta ka süüdistuse europarlamendi nõunike palkamiseks mõeldud raha kasutamises hoopis oma erakonna töötajatele tasumiseks Prantsusmaal mahus umbes seitse miljonit eurot.
Jean-Marie Le Penil on kolm tütart. Tema tütar Marine Le Pen on Euroopa Parlamendi liige ning alates 15. jaanuarist 2011 Rahvusrinde esimees. Tema tütretütar Marion Maréchal-Le Pen (sündinud 10. detsembril 1989) on 2012. aasta juunis valitud Prantsusmaa parlamendi noorim liige.
Warreni maakond (Iowa)

Ajalugu

Maakond moodustati 13. jaanuaril 1846.